KIRJALLINEN KYSYMYS P-2932/00 esittäjä(t): Gilles Savary (PSE) komissiolle. EY:n perustamissopimuksen 308 artikla (ent. 235 artikla).



Virallinen lehti nro 136 E , 08/05/2001 s. 0134 - 0134



KIRJALLINEN KYSYMYS P-2932/00 esittäjä(t): Gilles Savary (PSE) komissiolle (11. syyskuuta 2000) Aihe: EY:n perustamissopimuksen 308 artikla (ent. 235 artikla) EY:n perustamissopimuksen 308 artiklassa (ent. 235 artikla) määrätään seuraavasti: Jos jokin yhteisön toimi osoittautuu tarpeelliseksi yhteisön tavoitteen saavuttamiseksi yhteismarkkinoiden toiminnassa eikä tässä sopimuksessa ole määräyksiä tähän tarvittavista valtuuksista, neuvosto antaa aiheelliset säännökset yksimielisesti komission ehdotuksesta ja Euroopan parlamenttia kuultuaan. Kysymyksemme koskee yhteisön lainsäädännöllisiä tekstejä, jotka on hyväksytty 235 artiklan perusteella ennen kuin sopimukseen on yhtenäisasiakirjan ja Maastrichtin sopimuksen myötä lisätty uusiin poliittisiin toimialoihin liittyvää toimivaltaa. Onko 308 artikla (ent. 235 artikla) tarkoitettu riittäväksi oikeusperustaksi sellaista yleisluontoista lainsäädäntöä varten, joka koskee jäsenvaltioiden paikallista, sosiaalista ja kulttuurista elämää? Onko Euroopan yhteisöjen tuomioistuimen oikeuskäytäntö jo aikaisemmin käsitellyt ja ratkaissut perustamissopimuksen kyseisen artiklan soveltamisalaa (ja sen rajoja) koskevan kysymyksen? Miten Euroopan yhteisöjen tuomioistuin on tarpeen vaatiessa määritellyt yhteismarkkinoiden käsitteen, varsinkin tilanteissa, joissa 308 artiklaa (ent. 235 artiklaa) on käytetty yhteisön lainsäädännöllisten tekstien oikeusperustana? Onko siinä tuomioistuimen oikeuskäytännössä, joka liittyy 308 artiklan (ent. 235 artiklan) käyttöön yhteisön lainsäädännöllisten tekstien perustana, muita elementtejä, joiden perusteella kyseisille teksteille voidaan taata oikeusvarmuus, jos ne olisi nykyään pitänyt hyväksyä erilaisella oikeudellisella perustalla yhtenäisasiakirjassa ja Maastrichtin sopimuksessa määritellyn yhteisön uuden toimivallan vuoksi? Romano Prodin komission puolesta antama vastaus (31. lokakuuta 2000) Euroopan yhteisöjen tuomioistuin tulkitsee 28 päivänä maaliskuuta 1996 antamassaan lausunnossa (2/94, Kok. s. I-1759, 29 ja 30 kohta), että EY:n perustamissopimuksen 308 artiklan (ent. 235 artikla) tarkoituksena on täydentää yhteisöjen toimielimille perustamissopimuksen määräyksin suoraan tai epäsuorasti myönnettyjä valtuuksia siltä osin kuin puuttuvat valtuudet olisivat kuitenkin tarpeelliset, jotta yhteisö voisi hoitaa tehtäviään perustamissopimuksessa asetetun tavoitteen saavuttamiseksi. Perustamissopimuksen 308 artiklassa ei rajoiteta sen nojalla hyväksyttävien säädösten aihepiiriä, mikäli säädökset ovat tarpeellisia perustamissopimuksen tavoitteiden saavuttamiseksi eikä perustamissopimuksessa ole määräyksiä tähän tarvittavista valtuuksista. Kuten tuomioistuin on korostanut 12. marraskuuta 1996 antamassaan tuomiossa (Yhdistynyt kuningaskunta v. neuvosto, Kok. s. I-5755, 48 kohta), 308 artikla voi olla säädöksen oikeudellisena perustana ainoastaan, jos missään muussa perustamissopimuksen artiklassa ei anneta yhteisöjen toimielimille säädöksen antamiseksi tarvittavaa toimivaltaa. Perussopimusten muuttamisesta ja uusien oikeusperustojen luomisesta johtuva yhteisön oikeuden soveltamisalan laajentuminen ei aiheuta minkäänlaista ongelmaa oikeusvarmuuden suhteen. Sääntöjen mukaisesti hyväksyttyjä säädöksiä sovelletaan, ellei niitä ole kumottu. Näin ollen, kun 308 artiklan nojalla hyväksytyn säädöksen sisältöä on muutettava ja muuttamisen oikeusperusta on sittemmin EY:n perustamissopimukseen kirjattu uusi oikeusperusta, lainsäätäjän on annettava uusi säädös perustamissopimukseen tätä tarkoitusta varten kirjatun uuden säännöksen nojalla ja kumottava aiemmin 308 artiklan nojalla annettu säädös.